Document ID: /roh_data/filtered/fineweb-2-filterrobots_roh.jsonl.gz/25492

La PCD Surselva fa reproschas al departament da sanadad che vul metter la centrala dal clom d’agid 144 da Glion a Cuira. Las reproscha ch'èn ussa sin maisa en cleras: Il chantun vul far responsabels la Surselva ch’i n’haja betg persunal avunda tar il 144. La raschun saja che nagin veglia vegnir en Surselva a lavurar pretenda il chantun. Uschè nunattractiv na saja la Surselva betg, manegia la PCD Surselva. Las plazza da lavur tar il clom d’agid 144 sajan in problem en l’entira Svizra e betg mo en Surselva, fa la PCD Surselva valair.
Sch’ins pren ussa naven quellas plazzas da Glion, lu ei quei aunc ditg buca detg ch’ins survegn emploiai che fan quei a Cuera. Quei ei in ualti lev argument dil cantun per sligiar si il 144 a Glion.
Il president da la PCD Surselva Kevin Brunold manegia che la mancanza d’attractivitad da la Surselva sco il chantun ha fatg valair, saja in falomber argument per dischlocar il clom d’agid davent da Glion.
Cumpensar las plazzas che van a perder
Plinavant pretenda la PCD ch’il departament repondereschia questa decisiun da centralisar il 144 a Cuira ed uschia stritgar 9 plazzas da lavur en Surselva. Sche quai fiss la finala la suletta soluziun pretenda la PCD Surselva che las plazzas vegnian cumpensadas cun atras plazzas chantunalas per la Surselva.
Sco quai che Cristian Rathgeb ha scrit ad RTR, sajan quai reproschas e pretensiuns gravantas che la PCD Surselva fetschia. El vegni a prender posiziun tar quellas rinfatschas, dentant pir cura ch’el haja sclerì ils fatgs cun ils responsabels dal spital regiunal a Glion, cun l’uffizi da sanadad e cun la cumissiun da salvament.
RR actualitad 17:00